钦定古今图书集成/理学汇编/学行典/第258卷 > 东郭顺子
## 钦定古今图书集成/理学汇编/学行典/第258卷 > 东郭顺子

按《高士传》：“东郭顺子者，魏人也，修道守真，田子方师
事之，而为魏文侯师友，侍坐于文侯，数称谿工。文侯
曰：‘谿工子之师耶’？子方曰：‘非也，无择之里人也，称道
数当，故无择称之’。文侯曰：‘然则子无师乎’？子方曰：‘有’。
文侯曰：‘子师谁耶’？子方曰：‘东郭顺子也’。文侯曰：‘然则
夫子何故未尝称之’？子方曰：其为人也真人貌而天
虚，缘而葆真，清而容物。物无道则正容以悟之，使人
之意也消，无择何足以称之。”子方出，文侯曰：“远哉，全
德之君子！始吾以圣智之言仁义之行为至矣。吾闻
子方之师，吾形解而不欲动，口钳而不欲言。吾所学
者真土梗耳。夫魏真为我累耳。”